PRÍLOHA Spoločná správa Komisie a Ministerstva financií USA o hodnote údajov poskytnutých v rámci TFTP podľa článku 6 ods. 6 dohody medzi Európskou úniou a Spojenými štátmi americkými o spracovaní a zasielaní údajov obsiahnutých vo finančných správach z Európskej únie do Spojených štátov amerických na účely Programu na sledovanie financovania terorizmu /* COM/2013/0843 final */





OZNÁMENIE KOMISIE EURÓPSKEMU PARLAMENTU A RADE o spoločnej správe Komisie a Ministerstva financií Spojených štátov o hodnote údajov poskytnutých v rámci Programu na sledovanie financovania terorizmu (TFPT) podľa článku 6 ods. 6 Dohody medzi Európskou úniou a Spojenými štátmi americkými o spracovaní a zasielaní údajov obsiahnutých vo finančných správach z Európskej únie do Spojených štátov na účely Programu na sledovanie financovania terorizmu. Právny základ V súlade s článkom 6 ods. 6 Dohody medzi Európskou úniou a Spojenými štátmi americkými o spracovaní a zasielaní údajov obsiahnutých vo finančných správach z Európskej únie do Spojených štátov na účely Programu na sledovanie financovania terorizmu (ďalej len „dohoda“) pripravila Komisia a Ministerstvo financií Spojených štátov spoločnú správu o hodnote údajov poskytnutých v rámci TFTP (ďalej len „spoločná správa“) „s osobitným zameraním na hodnotu údajov archivovaných niekoľko rokov a relevantné informácie získané zo spoločného preskúmania vykonaného podľa článku 13.“ Procedurálne aspekty Podrobnosti tejto správy spoločne určili Európska komisia a Ministerstvo financií Spojených štátov podľa článku 6 ods. 6 dohody. Európska komisia a Ministerstvo financií Spojených štátov začali v decembri 2012 viesť diskusie o type, mandáte a metodike správy. Hodnotiace tímy EÚ a USA sa 25. februára 2013 stretli vo Washingtone, D.C., aby prerokovali prípravu správy a druhé stretnutie zvolali na 14. mája 2013 v priestoroch Europolu v Haagu. Počas stretnutia v Haagu sa tímy EÚ a USA stretli aj s predstaviteľmi Europolu, aby prediskutovali počiatočný príspevok všetkých strán a ďalšie kroky. Pokiaľ ide o EÚ, Európska komisia uskutočnila 13. mája 2013 tajné zasadnutie so zástupcami členských štátov. Členské štáty a Europol poskytli písomné príspevky, ktoré boli vzaté do úvahy a zohľadnené pri príprave tejto správy. Europol vydal na tento účel dotazník pre všetky dotknuté členské štáty s cieľom získať relevantné informácie pre svoj príspevok k tejto správe. Dotazník bol zameraný na získanie aktuálneho prehľadu o pridanej hodnote údajov poskytnutých v rámci TFTP týkajúcich sa konkrétnych prípadov, ktoré vyšetrovali príslušné orgány dotknutých členských štátov. V období od 1. februára až 24. mája 2013 uskutočnil hodnotiaci tím Spojených štátov osobné rozhovory s vyšetrovateľmi v boji proti terorizmu pôsobiacimi v rôznych orgánoch, preskúmal prípady boja proti terorizmu, v ktorých sa použil TFTP a analyzoval viac ako tisíc správ TFTP, aby vyhodnotil hodnotu informácií získaných v rámci TFTP. Rozsah pôsobnosti Informácie pre túto správu poskytlo Ministerstvo financií Spojených štátov, Europol a členské štáty. Správa sa zameriava na to, ako sa využili údaje poskytnuté v rámci TFTP a akú mali hodnotu pre vyšetrovania boja proti terorizmu v Spojených štátoch a EÚ. Správa zahŕňa viaceré konkrétne príklady toho, keď boli údaje z TFTP vrátane údajov archivovaných tri alebo viac rokov, cenné pri vyšetrovaní boja proti terorizmu v Spojených štátoch a EÚ pred alebo potom ako dohoda nadobudla platnosť 1. augusta 2010. Okrem tejto správy sa predložili aj ďalšie príklady užitočnosti a hodnoty údajov poskytnutých v rámci TFTP v súvislosti s dvomi spoločnými hodnoteniami podľa článku13 dohody, ktoré sa uskutočnili vo februári 2011 a októbri 2012. Ako celok sú tieto faktické a konkrétne súbory informácií významným krokom vpred v ďalšom objasňovaní fungovania a pridanej hodnoty TFTP. V správe sa takisto opisuje metodika Ministerstva financií Spojených štátov na stanovenie dĺžky lehoty archivovania a na vymazanie neextrahovaných údajov. Zo správy vyplýva, že údaje poskytnuté v rámci TFTP vrátane niekoľko rokov archivovaných údajov, mali dôležitú hodnotu pre boj proti terorizmu v Spojených štátoch, Európe a inde. Spolu s týmto oznámením predkladá Komisia Európskemu parlamentu a Rade v prílohe spoločnú správu. PRÍLOHA Spoločná správa Komisie a Ministerstva financií USA o hodnote údajov poskytnutých v rámci TFTP podľa článku 6 ods. 6 dohody medzi Európskou úniou a Spojenými štátmi americkými o spracovaní a zasielaní údajov obsiahnutých vo finančných správach z Európskej únie do Spojených štátov amerických na účely Programu na sledovanie financovania terorizmu k Oznámeniu Komisie Európskemu parlamentu a Rade o spoločnej správe Komisie a Ministerstva financií USA o hodnote údajov poskytnutých v rámci TFTP podľa článku 6 ods. 6 dohody medzi Európskou úniou a Spojenými štátmi americkými o spracovaní a zasielaní údajov obsiahnutých vo finančných správach z Európskej únie do Spojených štátov amerických na účely Programu na sledovanie financovania terorizmu Zhrnutie Komisia a Ministerstvo financií Spojených štátov v súlade s článkom 6 ods. 6 dohody medzi Európskou úniou a Spojenými štátmi americkými o spracovaní a zasielaní údajov obsiahnutých vo finančných správach z Európskej únie do Spojených štátov amerických na účely Programu na sledovanie financovania terorizmu (ďalej len „dohoda“) vypracovali túto spoločnú správu o hodnote údajov poskytnutých v rámci TFTP „s osobitným zameraním na hodnotu údajov archivovaných niekoľko rokov a relevantné informácie získané zo spoločného preskúmania vykonaného podľa článku 13“. Informácie pre správu poskytlo Ministerstvo financií Spojených štátov amerických (ďalej len „Ministerstvo financií USA“, Europol a členské štáty. Správa sa zameriava na spôsob používania údajov poskytnutých v rámci programu na sledovanie financovania terorizmu (ďalej len „TFTP “ – Terrorist Finance Tracking Program) a hodnotu, ktorú tieto údaje prinášajú do vyšetrovania v rámci boja proti terorizmu v Spojených štátoch a eú. Správa obsahuje niekoľko konkrétnych príkladov, keď údaje získané v rámci TFTP vrátane údajov archivovaných tri roky alebo viac mali veľkú cenu pre vyšetrovanie v rámci boja proti terorizmu v Spojených štátoch a eú pred nadobudnutím platnosti dohody 1. augusta 2010 a po ňom. Okrem tejto správy boli v rámci dvoch spoločných preskúmaní vykonaných vo februári 2011 a októbri 2012 podľa článku 13 dohody poskytnuté ďalšie príklady užitočnosti a hodnoty údajov získaných v rámci TFTP. Ako celok tieto vecné a konkrétne súbory informácií predstavujú významný pokrok pre ďalšie odôvodnenie fungovania a pridanej hodnoty programu TFTP. V správe je opísaná aj metodika posúdenia lehoty archivovania údajov Ministerstvom financií USA a vymazania neextrahovaných údajov. V správe sa názorne ukazuje, že údaje poskytnuté v rámci TFTP vrátane údajov archivovaných niekoľko rokov majú pre protiteroristické úsilie v Spojených štátoch, Európe a inde vo svete veľmi dôležitú hodnotu. 2. Súvislosti Program TFTP vytvorilo Ministerstvo financií USA krátko po teroristických útokoch z 11. septembra 2001, keď začalo poskytovateľom finančných platobných správ vydávať právne záväzné objednávky na prípravu údajov obsiahnutých vo finančných správach uchovávaných v Spojených štátoch, ktoré sa používali výlučne na boj proti terorizmu a jeho financovaniu. Do konca roku 2009 každý poskytovateľ uchovával všetky významné finančné správy na dvoch identických serveroch nachádzajúcich sa v Európe a Spojených štátoch. Od 1. januára 2010 poskytovatelia zaviedli novú architektúru správ, ktorú tvorili dve zóny spracovania údajov – jedna zóna v Spojených štátoch a druhá v Európskej únii. S cieľom zabezpečiť kontinuitu programu TFTP za týchto nových podmienok sa nová dohoda medzi Európskou úniou a Spojenými štátmi o tejto problematike považovala za nevyhnutnosť. Keď pôvodná verzia dohody nezískala súhlas Európskeho parlamentu, sa v lete 2010 prejednalo a schválilo revidované znenie. Európsky parlament vyslovil súhlas s dohodou 8. júla 2010, Rada ju schválila 13. júla 2010 a 1. augusta 2010 nadobudla dohoda platnosť. Dohoda prisúdila významnú úlohu Europolu, ktorý zodpovedá za prijatie kópie žiadostí o údaje spoločne so všetkými doplňujúcimi dokumentmi a za overenie, že tieto žiadosti USA o údaje sú v súlade s určitými podmienkami stanovenými v článku 4 dohody vrátane toho, že musia byť vypracované čo najužšie, aby sa množstvo požadovaných údajov obmedzilo na minimum. Keď Europol potvrdí, že žiadosť spĺňa uvedené podmienky, poskytovateľ údajov je oprávnený a povinný poskytnúť údaje Ministerstvu financií USA. Europol nemá priamy prístup k údajom predkladaným poskytovateľom údajov Ministerstvu financií USA a nevykonáva vyhľadávanie v údajoch získaných v rámci TFTP. V dohode sa stanovuje, že vyhľadávania v rámci TFTP musia byť čo najužšie a vychádzať z predchádzajúcich informácií alebo dôkazov, na základe ktorých sa možno domnievať, že predmet vyhľadávania má súvislosť s terorizmom alebo jeho financovaním. V súlade s článkom 12 dohody dohliadajú na vyhľadávanie v rámci TFTP nezávislí kontrolóri, ktorí majú právomoc spochybniť alebo zablokovať príliš široké vyhľadávania alebo všetky vyhľadávania nevyhovujúce prísnym bezpečnostným opatreniam a kontrolám článku 5 dohody. V článku 13 dohody sa stanovujú pravidelné spoločné preskúmania bezpečnostných opatrení, kontrol a ustanovení o reciprocite, ktoré vykonávajú skupiny pre preskúmanie z Európskej únie a Spojených štátov, do ktorých sú zaradení zástupcovia Európskej komisie, Ministerstva financií USA a zástupcovia dvoch orgánov na ochranu údajov z členských štátov EÚ a môžu v nich byť aj odborníci na bezpečnosť a ochranu údajov a osoby so skúsenosťami z oblasti súdnictva. Uskutočnili sa už dve spoločné preskúmania a tretie spoločné preskúmanie je naplánované na rok 2014. V každom zo spoločných preskúmaní sa prešetrovali prípady, v ktorých informácie z programu TFTP boli použité na predchádzanie, vyšetrovanie, odhaľovanie alebo stíhanie činov terorizmu alebo financovania terorizmu. Ministerstvo financií USA počas prvého spoločného preskúmania, ktoré sa uskutočnilo vo februári 2011, poskytlo veľký počet príkladov (utajovaných) závažných prípadov terorizmu, pri ktorých boli použité informácie získané v rámci programu TFTP. V prvej správe o spoločnom preskúmaní sa uznáva hodnota programu TFTP a uvádza sa v nej, že „počet stôp získaných od spustenia programu a od nadobudnutia platnosti dohody svedčí o nepretržitom prínose k predchádzaniu terorizmu a boju proti nemu a proti jeho financovaniu po celom svete s osobitným zreteľom na USA a eú“.[1] V rámci druhého spoločného preskúmania dohody uskutočneného v októbri 2012 Ministerstvo financií USA predložilo prílohu obsahujúcu 15 konkrétnych príkladov špecifických vyšetrovaní, pri ktorých sa údaje získané v rámci TFTP osvedčili ako kľúčové pre vyšetrovanie v rámci boja proti terorizmu.[2] V druhej správe o spoločnom preskúmaní sa dospelo k záveru, že „Europol a členské štáty si čoraz viac uvedomujú hodnotu údajov získaných v rámci TFTP pre ich úlohu bojovať proti terorizmu a jeho financovaniu v EÚ a predchádzať mu“[3] a že prostredníctvom zabezpečenia reciprocity „z nich majú čoraz väčší úžitok“.[4] V článku 6 ods. 6 dohody sa stanovuje, že Európska komisia a Ministerstvo financií USA do troch rokov od nadobudnutia platnosti dohody vypracujú spoločnú správu o hodnote údajov poskytnutých v rámci TFTP s osobitným zameraním na hodnotu údajov archivovaných niekoľko rokov a relevantné informácie získané zo spoločného preskúmania vykonaného podľa článku 13. 3. Procedurálne aspekty Podrobnosti tejto správy v súlade s článkom 6 ods. 6 dohody spoločne určili Európska komisia a Ministerstvo financií USA. Európska komisia a Ministerstvo financií USA začali rokovania o forme, mandáte a metodike správy v decembri 2012. Skupiny pre posudzovanie z EÚ a USA sa stretli 25. februára 2013 vo Washingtone s cieľom prediskutovať prípravu správy a 14. mája 2013 sa zišli na druhom stretnutí v priestoroch agentúry Europol v Haagu. Počas stretnutia v Haagu sa skupiny z EÚ a USA zišli aj so zástupcami Europolu, aby prediskutovali počiatočný vstup od všetkých strán a ďalšie kroky. Na strane EÚ usporiadala Európska komisia 13. mája 2013 tajné stretnutie so zástupcami členských štátov. Členské štáty a Europol poskytli písomné príspevky, ktoré sa vzali do úvahy a zohľadnili pri vypracovávaní tejto správy. Europol na tento účel zaslal všetkým dotknutým členským štátom dotazník s cieľom zozbierať relevantné informácie pre podklady k tejto správe. Cieľom dotazníku bolo získať aktuálny prehľad pridanej hodnoty údajov poskytnutých v rámci TFTP v súvislosti s konkrétnymi prípadmi, ktoré vyšetrovali príslušné orgány v daných členských štátoch. Od 1. februára do 24. mája 2013 skupina pre posudzovanie z USA vypočula vyšetrovateľov zapojených do boja proti terorizmu v rôznych agentúrach, preskúmala prípady boja proti terorizmu, pri ktorých bol využitý program TFTP, a analyzovala vyše 1 000 správ v rámci TFTP s cieľom posúdiť hodnotu informácií z programu TFTP. Príklady rozoberané v tejto správe pochádzajú z veľmi citlivých vyšetrovaní, ktoré môžu v súčasnosti ešte prebiehať. Niektoré informácie boli preto v záujme ochrany týchto vyšetrovaní odstránené. 4. Hodnota údajov poskytovaných v rámci TFTP Od svojho začiatku v roku 2001 priniesol program TFTP orgánom pre boj proti terorizmu na celom svete desiatky tisíc stôp a vyše 3 000 správ (obsahujúcich mnoho stôp pochádzajúcich z programu TFTP) vrátane viac ako 2 100 správ pre európske orgány.[5] Program TFTP sa využil pri vyšetrovaní mnohých najzávažnejších teroristických útokov a sprisahaní v poslednom desaťročí, a to vrátane: V období po uzatvorení dohody: · bombových útokov na maratóne v Bostone v apríli 2013, hrozieb v súvislosti s letnými olympijskými hrami v Londýne v roku 2012, sprisahania z roku 2011 s cieľom zavraždiť saudskoarabského veľvyslanca v Spojených štátoch, útokov v Nórsku v júli 2011, ktorých páchateľom bol Anders Breivik a bombových útokov v októbri 2010 počas nigérijského dňa nezávislosti. Pred uzatvorením dohody: útokov z júla 2010 proti fanúšikom sledujúcim futbalový zápas z majstrovstiev sveta v hlavnom meste Ugandy v Kampale, útoku na hotel v Jakarte v júli 2009, niekoľkých únosov a operácií súvisiacich s rukojemníkmi, ktoré vykonala skupina al-Šabáb – vrátane únosu belgického plavidla MV Pompei v apríli 2009, útokov v Bombaji v novembri 2008, plánu Únie islamského džihádu na útoky na niekoľko miest v Nemecku v septembri 2007, plánu zaútočiť na letisko Johna F. Kennedyho v New Yorku z roku 2007, plánu použiť tekutú výbušninu proti lietadlu letiacemu ponad Atlantický oceán v roku 2006, bombových útokov v Londýne v júli 2005, vraždy režiséra Van Gogha v novembri 2005, ktorá súvisela s terorizmom, bombových útokov na vlaky v Madride v marci 2004 a bombových útokov na Bali v októbri 2002. Skupiny pre posudzovanie z EÚ a USA sa o hodnote TFTP dozvedeli od Europolu a Ministerstva financií USA, ako aj od ďalších orgánov TFTP. Vyšetrovatelia pre boj proti terorizmu konštatovali, že TFTP obsahuje jedinečné, veľmi presné informácie, ktoré majú veľkú hodnotu pri sledovaní sietí na podporu terorizmu a pri zisťovaní nových spôsobov financovania terorizmu. V prípadoch, v ktorých nie je o podozrivom z terorizmu známe nič okrem jeho mena alebo čísla bankového účtu, môžu informácie z programu TFTP odhaliť kľúčové informácie vrátane miest, finančných transakcií a spolupracovníkov. Jedinečná hodnota TFTP spočíva v presnosti bankových informácií, pretože zúčastnené osoby majú jednoznačný záujem na poskytovaní presných informácií s cieľom zabezpečiť, že sa ich peniaze dostanú na miesto určenia. Väčšina vyšetrovaní v rámci boja proti terorizmu závisí od zberu, výmeny a analýzy veľkého množstva informácií z viacerých zdrojov. Na základe skúseností z vykonávania dohody, spolupráce s orgánmi členských štátov na veľkom množstve vyšetrovaní v rámci boja proti terorizmu a celkovej schopnosti v záležitostiach súvisiacich so spravodajskými informáciami týkajúcimi sa terorizmu a financií sa veľmi veľká hodnota pripisuje údajom získaným v rámci TFTP ako jedinečnému nástroju na poskytovanie aktuálnych, presných a spoľahlivých informácií o aktivitách spojených s činmi podozrivými z financovania a plánovania terorizmu. S cieľom určiť hodnotu programu pre ich vyšetrovanie boli vypočutí americkí vyšetrovatelia pre boj proti terorizmu z rôznych agentúr, ktorí využívali informácie z programu TFTP poskytnuté v súlade s dohodou,. Vypočutí vyšetrovatelia súhlasili s tým, že TFTP poskytuje cenné informácie, ktoré sa môžu použiť na identifikáciu a sledovanie teroristov a ich podporných sietí. Ďalej konštatovali, že TFTP poskytuje kľúčový prehľad o sieťach finančnej podpory niektorých najnebezpečnejších teroristických organizácií na svete vrátane siete al-Káida, siete al-Káida v krajinách islamského Maghrebu (Al-Qaida in the Lands of the Islamic Maghreb – AQIM), siete al-Káida na Arabskom polostrove (Al-Qaida in the Arabian Peninsula – AQAP), al-Šabábu, Únie islamského džihádu (Islamic Jihad Union – IJU), Islamského hnutia Uzbekistanu (Islamic Movement of Uzbekistan – IMU) a iránskych islamských revolučných gárd – jednotky Quds (Iran’s Islamic Revolutionary Guard Corps-Qods Force – IRGC-QF). Vyšetrovatelia poznamenali, že informácie z programu TFTP im umožňujú určiť nové toky finančnej podpory a dovtedy neznámych spolupracovníkov, prepojiť nastrčené osoby a krycie mená s teroristickými organizáciami, vyhodnotiť/potvrdiť existujúce spravodajské informácie a poskytovať informácie, ktoré možno použiť na určenie nových cieľov vyšetrovania. Niekoľko vyšetrovateľov pri vypočúvaní konštatovalo, že informácie o finančných transakciách získané z programu TFTP im umožňujú doplniť chýbajúce informácie a vytvárať súvislosti, ktoré by pri iných zdrojoch neboli zreteľné. Teroristické skupiny sú od pravidelného peňažného toku závislé z rôznych dôvodov vrátane platieb určených svojim výkonným silám a na úplatky, zabezpečovania prepravy, výcviku a náboru členov, falšovania dokladov, získavania zbraní a organizácie útokov. Vyšetrovatelia pre boj proti terorizmu sa spoliehajú na viaceré súbory údajov s cieľom pátrať po týchto operáciách a narúšať ich. Môže sa však stať, že budú chýbať informácie, čo môže vyšetrovateľom zabrániť plne porozumieť týmto sieťam. Program TFTP vyšetrovateľom poskytuje presné informácie o finančných transakciách, ktoré môžu zahŕňať čísla účtov, identifikačné kódy spoločností, mená, adresy, sumy transakcií, dátumy, e-mailové adresy a telefónne čísla. Pomocou týchto informácií môžu vyšetrovatelia zmapovať siete na podporu financovania teroristických činností vrátane určenia dovtedy neznámych spolupracovníkov. Napríklad v rámci jedného prípadu v roku 2012 sa pomocou informácií z programu TFTP odhalilo, že známy podozrivý terorista bol jedným zo signatárov účtu organizácie, prostredníctvom ktorej sa uskutočnilo niekoľko podozrivých transakcií. Pomocou nadväzujúcich kontrol TFTP sa takisto zistili peňažné toky medzi touto organizáciou a ďalšou spoločnosťou podozrivou z poskytovania materiálnej podpory iným teroristickým subjektom v príslušnej zemepisnej oblasti. Informácie z programu TFTP sa môžu používať na zabezpečenie stôp, ktoré pomáhajú pri určovaní totožnosti a polohy osôb zapojených do teroristických sietí a pri zaisťovaní dôkazov o finančných aktivitách v rámci napomáhania teroristických útokov. Overením, kedy a kde podozrivá osoba zatvorila a/alebo otvorila nový bankový účet v inom meste či krajine, než bolo jej posledné známe miesto pobytu, je napríklad možné zistiť miesto, kde sa podozrivá osoba nachádza. Je to jasný ukazovateľ, že sa táto osoba mohla presťahovať. Dokonca aj keď podozrivá osoba nezmení bankový účet, ale skôr sa len presťahuje a naďalej používa „starý“ účet (napr. pomocou elektronického bankovníctva), je možné zistiť zmenu jej polohy napríklad prostredníctvom určenia platieb za určité tovary alebo služby (napr. za opravu alebo údržbu, či iné aktivity, ktoré sa bežne vykonávajú v mieste, kde osoba žije). Aj keď sú podozrivé osoby pri svojich bankových operáciách veľmi opatrní, bolo možné ich vďaka presnosti údajov získaných v rámci TFTP lokalizovať prostredníctvom platieb a nákupov ich blízkych spolupracovníkov. Program TFTP môže poskytnúť kľúčové informácie o pohybe podozrivých teroristov a povahe ich výdavkov. Dokonca aj „neaktivita“ týkajúca sa transakcií na jednom alebo viacerých bankových účtoch spojených s podozrivým teroristom je užitočným ukazovateľom možného odchodu podozrivej osoby z určitej krajiny. Na základe TFTP bolo možné získať informácie o občanoch USA a EÚ a osobách s pobytom v USA a eú podozrivých z terorizmu alebo financovania terorizmu v tretích krajinách, ktorých reakcia na požiadavky o vzájomnú právnu pomoc nebýva rýchla. V jednom prípade z roku 2010 program TFTP pomohol lokalizovať osobu s pobytom v EÚ podozrivú z teroristického trestného činu, ktorá zmizla z EÚ. Ukázalo sa, že táto osoba je držiteľom nového účtu v jednej krajine na Blízkom východe. Ďalším vyšetrovaním sa potvrdilo, že táto osoba skutočne bývala v tejto tretej krajine, čo umožnilo zamerať spravodajské zdroje na podporu vydania príslušného medzinárodného zatykača. V ďalšom prípade bol program TFTP použitý pri vyšetrovaní francúzskeho občana Rachida Benomariho, ktorý bol podozrivý z toho, že získaval finančné prostriedky a verboval nových ľudí pre sieť al-Káida a al-Šabáb. Benomari spoločne s dvomi ďalšími osobami z al-Šabábu boli zatknutí za nelegálny vstup do Kene v júli 2013. Benomari a jeho spolupracovníci sú v EÚ hľadanými osobami v súvislosti s obvineniami z terorizmu a na Benomariho zatknutie bol vydaný červený stupeň varovania Interpolu. Pomocou informácií z programu TFTP vyšetrovatelia získali číslo Benomariho bankového účtu a určili dovtedy neznámych finančných spolupracovníkov. Ministerstvo financií tieto informácie poskytlo Europolu na základe žiadosti podľa článku 10. Vyšetrovatelia pre boj proti terorizmu v mnohých prípadoch použili informácie získané z programu TFTP s cieľom zaistiť presné a aktuálne stopy, ktoré posunuli vyšetrovanie terorizmu vpred. Informácie z programu TFTP sa napríklad použili na zistenie zdrojov finančných prostriedkov použitých v rámci plánu Manssora Arbabsiara a IRGC-QF na zavraždenie saudskoarabského veľvyslanca v Spojených štátoch v roku 2011.[6] Pomocou TFTP mohli vyšetrovatelia identifikovať transakciu vo výške 100 000 USD poslanú z neiránskej zahraničnej banky do banky v Spojených štátoch na účet osoby, ktorú na vykonanie atentátu naverboval Arbabsiar. Arbabsiar bol zatknutý, neskôr sa k činu priznal a bol odsúdený na 25 rokov odňatia slobody. Program TFTP pomohol aj pri vyšetrovaniach súvisiacich s organizáciou Front al-Nusrá (al-Nusrah Front – ďalej len „ANF“), ktorú Sankčný výbor Bezpečnostnej rady, ako aj Spojené štáty a Európska únia identifikovali ako krycí názov pre sieť al-Káida v Iraku, čo viedlo na príkaz OSN k povinnému zmrazeniu celého majetku organizácie na celom svete. Od septembra 2011 sa ANF prihlásil k zodpovednosti za vyše 1 100 teroristických útokov, pri ktorých zabil a zranil stovky Sýrčanov. Osoba z Blízkeho východu, ktorá pre ANF získavala finančné prostriedky, podľa informácií z programu TFTP vybrala od roku 2012 v prepočte vyše 1,4 milióna EUR, ktoré boli darované v rôznych menách darcami pochádzajúcimi aspoň z 20 rozličných krajín vrátane Francúzska, Nemecka, Írska, Holandska, Španielska, Švédska a Spojeného kráľovstva. Vyšetrovatelia pre boj proti terorizmu z USA tieto informácie poskytli celosvetovým orgánom pre boj proti terorizmu vrátane orgánov v Európe a na Blízkom východe. Aspoň v jednom prípade tretia krajina požiadala o dodatočné vyhľadávanie v rámci TFTP na pomoc danej krajine s jej prebiehajúcim vyšetrovaním. Ministerstvo financií naďalej využíva TFTP na vyšetrovanie výcviku teroristov pochádzajúcich z EÚ v Sýrii. Analytici pre boj proti terorizmu ministerstva financií vykonali vyhľadávanie v rámci TFTP v súvislosti s Mohommodom Hassinom Nawazom a Hamazom Nawazom osobami podozrivými z terorizmu. Bratov Nawazovcov zatkli 16. septembra 2013 v Doveri (Spojené kráľovstvo) orgány Spojeného kráľovstva, hneď ako pricestovali z Calais (Francúzsko), a obvinili ich z teroristických trestných činov vrátane cestovania do tábora na výcvik teroristov v Sýrii. Stopy získané v rámci TFTP poskytli informácie o transakciách, ako sú čísla účtov, sumy, dátumy a o potenciálnych spolupracovníkoch vrátane osoby podozrivej z financovania teroristov. Teroristické organizácie využívajú na financovanie svojich operácií mnohé metódy. Tieto metódy môžu zahŕňať pranie špinavých peňazí, obchodovanie s drogami, krádež a používanie nastrčených organizácií na získavanie finančných prostriedkov. Informácie z programu TFTP môžu pomôcť vyšetrovateľom pre boj proti terorizmu pri odhaľovaní prostriedkov, ktoré využívajú teroristi a ich podporovatelia na financovanie ich operácií. Teroristické organizácie často používajú nastrčené spoločnosti na vytvorenie zákonnej obchodnej prítomnosti, aby sa vyhli sankciám a mohli využívať svetový finančný systém. Informácie z programu TFTP obsahujú kľúčové informácie – vrátane mien, identifikačných kódov spoločnosti, výšky transakcií a dátumov –, ktoré sa môžu použiť na prepojenie nastrčených organizácií s teroristickými skupinami. Podrobnosti o transakciách medzi podozrivou nastrčenou spoločnosťou a známym teroristom môžu obsahovať informácie, ktoré vyšetrovatelia potrebujú na potvrdenie, že údajne zákonná organizácia získava finančné prostriedky v mene teroristickej organizácie. Informácie z programu TFTP môžu navyše určiť dovtedy neznáme nastrčené organizácie a osoby, ktoré vedú tieto organizácie a ktoré sú prepojené s teroristickými skupinami. Program TFTP bol použitý na zaistenie stôp pre vyšetrovanie americkej pobočky organizácie Charitable Society for Social Welfare (Dobročinná spoločnosť pre sociálnu pomoc), ktorá je v súčasnosti nefunkčná a ktorú založil Abd-al Majid Al-Zindani, osobitne označený globálny terorista[7]. Ako zástupca riaditeľa organizácie pôsobil Anwar al-Awlaki zosnulý člen siete al-Káida na Arabskom polostrove. Federálni prokurátori USA túto dobročinnú organizáciu opísali ako nastrčenú organizáciu slúžiacu na podporu siete al-Káida a Usámu bin Ládina. Pomocou informácií z programu TFTP boli odhalené transakcie a spolupracovníci spojení s touto organizáciou. Informácie z programu TFTP prispeli aj k vyšetrovaniu iránskej banky Saderat pre jej podporu terorizmu. Banka Saderat bola označená za banku vykonávajúcu nezákonné činnosti, čo vyústilo do zmrazenia jej aktív v Spojených štátoch a Európskej únii a v ďalších jurisdikciách. Banku Saderat, ktorá má približne 3 200 obchodných zastúpení, využívala iránska vláda na posielanie finančných prostriedkov, okrem iných aj hnutiam Hizballáh a Hamas. Od roku 2001 do roku 2006 banka Saderat prostredníctvom svojej dcérskej spoločnosti v Londýne previedla do svojej pobočky v Bejrúte 50 miliónov USD z iránskej centrálnej banky v prospech nastrčených organizácií Hizballáhu v Libanone, ktoré podporujú násilné trestné činy. Informácie z programu TFTP boli zásadné pre úsilie vyšetrovateľov pre boj proti terorizmu vysledovať finančné transakcie banky Saderat pre teroristické skupiny a ich spojenia s finančnými inštitúciami, ktoré využíva s cieľom vyhnúť sa celosvetovým sankciám. Teroristické organizácie často používajú podvody na zakrytie ich nezákonných systémov financovania. Informácie z programu TFTP pomohli zistiť tok financovania využívaný hnutím Hizballáh na pranie špinavých peňazí z predaja drog na financovanie jeho operácií. V rámci tohto veľmi zložitého systému Hizballáh predával drogy v Európe a získané peniaze pral prostredníctvom nákupu ojazdených automobilov v Spojených štátoch, ktoré vzápätí predal v Afrike. Zisky z predaja ojazdených automobilov a drog posielal do Libanonu a konkrétnych libanonských zmenární. Ministerstvo financií zistilo, že Hizballáh používal tieto zmenárne na prevod finančných prostriedkov na operácie alebo späť do USA na nákup ďalších ojazdených automobilov. Už na začiatku roku 2013 stopy z informácií získaných z TFTP vyšetrovateľom umožnili určiť pohyb peňazí medzi hnutím Hizballáh, niektorými zmenárňami a predajcami s ojazdených automobilov v Spojených štátoch. Ministerstvo financií je naďalej znepokojené potenciálnym použitím zmenární na získanie prístupu do finančného systému a aktívne sleduje stopy v rámci boja proti terorizmu a vykonáva kroky na odhaľovanie a narušovanie využívania finančného systému na podporu teroristických činností. Finančné transakcie môžu vyšetrovateľom pre boj proti terorizmu poskytnúť aj informácie potrebné na odhalenie osôb, ktoré napomáhajú teroristický výcvik. Teroristické organizácie potrebujú finančné prostriedky, aby mohli ich spolupracovníci cestovať na miesta výcviku. Tieto transakcie často ukazujú, kedy sa podozrivý terorista rozhodol stať aktívnym a pripojiť sa k niektorej skupine alebo organizácii. Informácie z programu TFTP môžu vyšetrovateľom poskytnúť informácie na boj proti terorizmu, ktoré potrebujú, vrátane dátumov ciest, výšky transakcií, mien, krycích mien, miest a kontaktných informácií na sledovanie týchto osôb. Program TFTP sa použil napríklad na zabezpečenie stôp na pátranie po sprostredkovateľovi skupiny al-Šabáb Omarovi Awadhovi Omarovi. Omar sprostredkoval finančné prostriedky pre skupinu al-Šabáb a predpokladá sa, že pomohol s presunom zahraničných bojovníkov a zásob do Somálska. Omar bol údajne zapojený do plánovania útoku z 11. júla 2010 proti futbalovým fanúšikom v Kampale v Ugande sledujúcim zápas majstrovstiev sveta. Skupina al-Šabáb sa prihlásila k zodpovednosti za tento útok, pri ktorom bolo zabitých 74 ľudí. Program TFTP poskytol kľúčové informácie, ktoré sa použili na identifikáciu osôb v Omarovej podpornej sieti a na objavenie dovtedy neznámych účtov. Omar je v súčasnosti vo väzbe v Ugande a čaká ho súdny proces. Omar bol tiež označený Ministerstvom financií USA podľa vykonávacieho nariadenia 13536, ktoré je zamerané na ohrozenie mieru, bezpečnosti a stability Somálska. Použitie TFTP členskými štátmi a Európskou úniou Hoci program TFTP vytvorili orgány v Spojených štátoch, EÚ a členské štáty môžu používať TFTP na svoje vlastné vyšetrovania v rámci boja proti terorizmu, a to vďaka ustanoveniam o reciprocite uvedeným v dohode. Podľa článku 10 dohody môžu členské štáty, Europol a Eurojust požiadať o vyhľadanie informácií získaných pomocou TFTP, ktoré potom ministerstvo financií uskutoční v súlade s bezpečnostnými opatreniami uvedenými v článku 5. Nezávisle od toho Ministerstvo financií USA podľa článku 9 dohody spontánne poskytne relevantné informácie získané v rámci programu TFTP príslušným členským štátom, Europolu a Eurojustu. Od nadobudnutia platnosti dohody si členské štáty čoraz viac uvedomujú dostupnosť programu TFTP ako vyšetrovacieho nástroja. Niekoľko členských štátov a Europol priebežne využívajú informácie z programu TFTP a cenné vyšetrovacie stopy, ktoré dostávajú. Členské štáty a EÚ v priebehu posledných troch rokov získali z programu TFTP 924 vyšetrovacích stôp na základe celkového počtu 158 žiadostí podaných podľa článku 10.[8] V prípade Španielska napríklad celkový počet 11 žiadostí podaných podľa článku 10 prinieslo 93 stôp pre vyšetrovanie fyzických a právnických osobách podozrivých z toho, že sú zapojené do teroristickej činnosti alebo jej financovania. Z 11 žiadostí sa tri týkali domácich separatistických teroristických skupín: dve súviseli s organizáciou ETA[9] a priniesli 25 stôp, jedna žiadosť súvisela s organizáciou Resistęncia Galega[10] a priniesla štyri stopy. Pokiaľ ide o sieť al-Káida, Španielsko zaslalo štyri žiadosti a získalo 11 stôp, kým na základe dvoch žiadostí týkajúcich sa hnutia Hizballáh mu bolo poskytnutých až 27 stôp. Okrem toho bolo na základe jednej žiadosti, ktorá sa týkala separatistickej skupiny PKK[11], poskytnutých 19 stôp pre vyšetrovanie a výsledkom jednej žiadosti súvisiacej s vyšetrovaním v rámci boja proti terorizmu a proti šíreniu zbraní bolo sedem vyšetrovacích stôp. V rovnakom období USA podľa článku 9 spontánne poskytli členským štátom a EÚ relevantné informácie v 23 prípadoch zahŕňajúcich 94 stôp pre vyšetrovanie.[12] Nasledujúce prípady, ktoré zozbieral a poskytol Europol, sú názornou ukážkou používania programu TFTP členskými štátmi a výsledkov vyšetrovaní získaných vyhľadávaniami požadovanými podľa článku 10 dohody.[13] Dopĺňajú informácie v oddiele 4 tejto správy, v ktorom boli niektoré európske príklady použité aj na objasnenie úlohy, ktorú majú informácie z programu TFTP pri vyšetrovaní v rámci boja proti terorizmu. Pri výbere príkladov a poskytnutých informácií sa museli zohľadniť obmedzenia vyplývajúce z požiadaviek na dôvernosť a bezpečnosť. Prípad 1: Islamské teroristické aktivity Teroristická skupina/organizácia: Islamské teroristické aktivity (neznáma/organizácia bez názvu). Opis prípadu: Vyšetrovanie vedené proti 40-ročnému mužovi podozrivému z toho, že sa nechal najať zahraničnou vojenskou službou a že je členom teroristickej organizácie. Táto osoba je navyše podozrivá z prípravy a/alebo vykonania teroristických útokov. Spätná väzba členského štátu: Informačné stopy získané na základe žiadosti podľa článku 10 potvrdili už známe informácie, považovali sa za aktuálne a stopy obsahovali nové informácie o prepojeniach s terorizmom/trestnou činnosťou. Časový rámec, v ktorom boli získané stopy pre vyšetrovanie: 2008 – 2011 Prípad 2: Hamas Teroristická skupina/organizácia: Hamas (Harakat al-mukáwamat al-islámíja, „Hnutie islamského odporu“) je palestínska sunitská islamská alebo islamistická organizácia s pridruženým vojenským krídlom, tzv. brigády Izz al-Din al-Kásim, sídliaca na palestínskych územiach. Európska únia, Izrael, Spojené štáty, Kanada Japonsko zaraďujú Hamas medzi teroristické organizácie. Opis prípadu: Vyšetrovanie neziskovej organizácie, na ktorú boli uvalené sankcie podľa právnych predpisov členského štátu. Táto nezisková organizácia je „sesterskou“ organizáciou podobnej neziskovej organizácie pôsobiacej v inom členskom štáte, na ktorú boli uvalené sankcie za poskytovanie podpory hnutiu Hamas. Predpokladalo sa, že vyšetrovaná organizácia poskytovala významnú finančnú pomoc prostredníctvom „sesterského“ subjektu na finančnú podporu hnutia Hamas. Spätná väzba členského štátu: Informácie získané na základe žiadosti podľa článku 10 potvrdili už známe informácie a považovali sa za aktuálne. Finančné prostriedky z neziskovej organizácie boli zmrazené ešte pred podaním žiadosti podľa článku 10. Transakcie získané prostredníctvom programu TFTP však „boli nahlásené jednotke finančnej polície, pretože obsahovali známky prania špinavých peňazí, a tieto náznaky boli neskôr identifikované ako prostriedky na financovanie teroristickej organizácie.“ Časový rámec, v ktorom boli získané stopy pre vyšetrovanie: 2011 Prípad 3: PKK Teroristická skupina/organizácia: Strana kurdských pracujúcich (Partiya Karkeręn Kurdistan alebo Parti Karkerani Kurdistan), bežne známa pod skratkou PKK, známa aj ako KGK a predtým ako KADEK (Slobodný a demokratický kongres Kurdistanu) alebo KONGRA-GEL (Ľudový kongres Kurdistanu) je kurdská organizácia, ktorá od roku 1984 vedie ozbrojený boj proti Turecku za autonómny Kurdistan a za kultúrne a politické práva Kurdov v Turecku. Skupina bola založená 27. novembra 1978 v dedine Fis neďaleko Lice a viedol ju Abdullah Öcalan. PKK bola medzinárodne uznaná ako teroristická organizácia, ako takú ju uznali rôzne štáty a organizácie vrátane Európskej únie, Organizácie Spojených národov, NATO a Spojených štátov. Opis prípadu: Vyšetrovanie vedené proti občanovi EÚ, ktorý je podozrivý z podpory organizácie Kongra Gel/PKK. Podozrivý má rozsiahle medzinárodné cestovné návyky, niekoľkokrát cestoval aj na miesta s bezpečnostným záujmom. Existuje podozrenie, že podozrivý konal ako osoba zabezpečujúca získavanie finančných prostriedkov, správu financií alebo ako sprostredkovateľ pre zakázanú teroristickú organizáciu Kongra Gel/PKK. Spätná väzba členského štátu: Informačné stopy získané na základe žiadosti podľa článku 10 potvrdili známe informácie a popritom poskytli aj doteraz neznáme informácie o prepojeniach a neznáme kontakty a podozrivé osoby. Tento prípad je naďalej súčasťou aktívneho vyšetrovania, a tak na účely spätnej väzby možno uverejniť len obmedzené množstvo ďalších informácií. V dôsledku informácií získaných prostredníctvom TFTP je však možné zúžiť zameranie finančného preskúmania na doteraz neznámych spolupracovníkov a miesta, čo povedie k zaplneniu veľkých medzier v spravodajských informáciách a otvoreniu nových možností vyšetrovania. Konkrétne tieto informácie dodali vyšetrovaniu medzinárodný rozmer, ktorý bol doteraz len podozrením, ale nebolo možné ho jednoducho identifikovať, a tým sa potvrdili existujúce spravodajské informácie. Tým zas viedlo k ďalšiemu rozsiahlemu preskúmavaniu a postúpeniu informácií ďalším agentúram na presadzovanie práva s ohľadom na hlavný predmet záujmu a finančných partnerov. Treba zdôrazniť, že informácie poskytnuté prostredníctvom TFTP by sa s veľkou pravdepodobnosťou nepodarilo odhaliť pomocou iných kanálov, a preto boli pre tento prípad veľkým prínosom. Časový rámec, v ktorom boli získané stopy pre vyšetrovanie: 2004 – 2011 Prípad 4: Únia islamského džihádu Teroristická skupina/organizácia: Únia islamského džihádu, pôvodne známa ako Skupina islamského džihádu, je teroristická organizácia a uskutočnila útoky v Uzbekistane a pokúsila sa o uskutočnenie útoku v Nemecku. Únia islamského džihádu bola založená v marci 2002 osobami, ktoré sa oddelili od Islamského hnutia Uzbekistanu na kmeňových územiach Pakistanu. Organizácia nesie zodpovednosť za neúspešné útoky v Uzbekistane v roku 2004 a na začiatku roka 2005. Potom si zmenila názov zo Skupiny islamského džihádu na Úniu islamského džihádu. Po tomto období sa viac priblížila k jadru siete al-Káida. Od zmeny orientácie sa zmenilo zameranie organizácie, ktorá začala pripravovať teroristické útoky v Pakistane a západnej Európe, najmä v Nemecku. Mesto Mirali v Južnom Waziristane slúži ako základňa organizácie, kde prebieha výcvik bojovníkov zo Západu pre útoky na Západe. Opis prípadu: Vyšetrovanie vedené proti šiestim osobám podozrivým z členstva v teroristickej organizácii Únie islamského džihádu. Predpokladá sa, že jeden z podozrivých odcestoval alebo odcestuje na nepriateľské miesto, aby tam absolvoval teroristický výcvik. Jedna osoba je podozrivá zo zodpovednosti za financovanie, nábor a nelegálne prisťahovalectvo do členských štátov. Súčasné miesto pobytu tohto podozrivého je neznáme. Spätná väzba členského štátu: Informácie získané na základe žiadosti podľa článku 10 potvrdili už známe informácie. Stopy navyše poskytli doteraz neznáme informácie (zahraničné bankové účty, adresy, telefónne čísla atď.), neidentifikované medzinárodné prepojenia a doteraz neznáme dodatočné kontakty a podozrivé osoby. Stopy sa považovali za aktuálne. Časový rámec, v ktorom boli získané stopy pre vyšetrovanie: 2009 – 2012 Prípad 5: Teroristické aktivity sikhov Teroristická skupina/organizácia: Teroristické aktivity sikhov (neznáma/organizácia bez názvu). Opis prípadu: Vyšetrovanie teroristických aktivít sikhov: jedna osoba a s ňou spojený podnik sú podozrievané zo zhromažďovania obrovských súm hotovosti a uskutočňovania prevodov finančných prostriedkov medzi viacerými účtami a miestami. Existuje podozrenie, že tieto peniaze sa používajú na podporu, či dokonca na objednávanie teroristických činov. Spätná väzba členského štátu: Informačné stopy získané na základe žiadosti podľa článku 10 potvrdili už známe informácie. Stopy navyše poskytli doteraz neznáme informácie (zahraničné bankové účty, adresy, telefónne čísla atď.), neidentifikované medzinárodné prepojenia a doteraz neznáme kontakty a podozrivé osoby. Stopy sa považovali za aktuálne. Spravodajské stopy umožnili presnejšie posúdenie informácií finančného spravodajstva získané predtým v rámci preskúmania, ktoré sa malo vykonať. Konkrétne sa zistilo, že subjekt si dal na svoje bankové účty pripísať veľké sumy peňazí; pôvod týchto prostriedkov bol však predtým neznámy. Neboli vznesené žiadne obvinenia, ale v dôsledku citlivej povahy vyšetrovania možno uverejniť len obmedzené množstvo ďalších informácií na účely spätnej väzby. V tomto prípade sa o použití TFTP uvažovalo v počiatočnej fáze, a to pre podozrenie, že sledovaný subjekt by mohol mať finančnú stopu za hranicami EÚ. Z preskúmania TFTP prišla rýchla a podrobná odpoveď, ktorej výsledkom bolo odhalenie medzinárodnej finančnej aktivity a zahraničných obchodných záujmov, ktoré, ako sa ukázalo, majú veľkú spravodajskú hodnotu. Na základe týchto informácií sa mohlo uskutočniť informovanejšie posúdenie aktivít sledovaného subjektu v súvislosti s cieľmi vyšetrovania a ďalšími spravodajskými informáciami, ktoré boli k dispozícii. Povahu finančných spojení a transakcií získaných prostredníctvom TFTP by pravdepodobne tiež nebolo možné odhaliť pomocou iných vyšetrovacích kanálov a TFTP veľmi pomohol s vývojom vyšetrovania aj pri počiatočnom posúdení aktivity. Časový rámec, v ktorom boli získané stopy pre vyšetrovanie: 2007 – 2012 Hodnota údajov poskytnutých v rámci TFTP archivovaných niekoľko rokov Orgány pre boj proti terorizmu preukázali skupinám pre posudzovanie z EÚ a USA, že finančné údaje archivované niekoľko rokov, známe ako historické údaje, majú pre vyšetrovania v rámci boja proti terorizmu veľkú hodnotu. Historické údaje vyšetrovateľom umožňujú určovať tendencie týkajúce sa financovania, sledovať spojenia so skupinami a analyzovať metodiku. V dôsledku presnosti údajov získaných v rámci TFTP môžu vyšetrovatelia použiť finančné transakcie na sledovanie teroristov a ich podporovateľov na celom svete v priebehu niekoľkých rokov. Od augusta 2010, keď dohoda nadobudla platnosť bolo 45 % všetkých údajov získaných v rámci TFTP, ktoré skúmali analytici, starých tri roky a viac. Terorista môže v konkrétnej krajine pôsobiť niekoľko rokov. V istom okamihu sa táto osoba môže presťahovať do inej krajiny s cieľom vykonať teroristické operácie. Táto osoba môže zmeniť všetky svoje predchádzajúce identifikačné údaje vrátane mena, adresy a telefónneho čísla. Informácie získané v rámci TFTP archivované v rámci časových obmedzení podľa článku 6 však môžu spojiť jednotlivca s číslom bankového účtu, ktorý predtým používal. Dokonca aj v prípade, ak si terorista zriadil nové bankové účty, môžu vyšetrovatelia spojiť túto osobu s novým účtom a so všetkými jej identifikačnými údajmi, a to prostredníctvom sledovania transakcií spojených s účtami, o ktorých sa vie, že ich používa organizácia tohto teroristu. Vyšetrovatelia vypočutí na účely tejto správy, sa v skutočnosti zhodli, že skrátenie lehoty archivovania údajov získaných v rámci TFTP na menej ako päť rokov povedie k výraznému zníženiu pochopenia financovania a fungovania teroristických skupín. Informácie prostredníctvom programu TFTP sa napríklad použili na sledovanie transakcií Mevluta Kara, spolupracovníka Únie islamského džihádu. Kar poskytol členom Únie islamského džihádu viac ako 20 rozbušiek. V januári 2012 bol Kar Spojenými štátmi označený za osobitne označeného globálneho teroristu, čo viedlo k zmrazeniu všetkých jeho aktív patriacich do jurisdikcie USA. Na zabezpečenie stôp a na sledovanie transakcií medzi Karom a jeho podporovateľmi sa použili informácie z programu TFTP archivované dlhšie ako štyri roky. Kar je zapletený do prípravy bombových útokov v Európe v roku 2007, ktorých cieľom mali byť vojenské zariadenia USA a americkí občania v Nemecku. Po Karovi v súčasnosti pátra libanonská vláda a na jeho zatknutie a vydanie bol vydaný červený stupeň varovania Interpolu. Libanonská vláda ho odsúdila v neprítomnosti na 15 rokov odňatia slobody za pokus založiť bunku siete al-Káida v Libanone. Bez historických údajov by vyšetrovatelia nemohli získať taký rozsiahly prehľad o Karových operáciách. Ministerstvo financií USA preskúmalo vyše tisíc správ TFTP vydaných v rokoch 2005 až 2012.[14] Táto analýza za uvedené sedemročné obdobie odhalila, že 35 % stôp získaných z TFTP obsahovalo údaje archivované najmenej tri roky. Popri prevahe historických údajov medzi stopami získanými v rámci TFTP sa preskúmaním správ TFTP z rokov 2005 až 2012 zistila relatívna hodnota údajov archivovaných dlhšie ako tri roky. Ako je znázornené v nasledujúcom grafe, vyše 65 % správ zostavených medzi rokmi 2005 a 2012 na základe stôp získaných v rámci TFTP obsahovalo údaje z TFTP, ktoré boli archivované vyše tri roky. V prípade 35 % správ predstavovali historické údaje aspoň polovicu zdrojových materiálov daných správ. Od roku 2010 celkovo 10 % správ TFTP, ktoré zostavili analytici sledujúci vyšetrovania v rámci boja proti terorizmu, vychádzalo výlučne z údajov získaných v rámci TFTP, ktoré boli archivované vyše tri roky. Historické údaje boli kľúčové pri odhalení zdrojov a metód financovania na podporu nórskeho teroristu Andersa Behringa Breivika. Deň po útokoch z 22. júla 2011, pri ktorých bolo zavraždených 77 ľudí a stovky ďalších bolo zranených, Europol predložil Ministerstvu financií USA naliehavú žiadosť podľa článku 10 dohody súvisiacu s touto udalosťou. V ten istý deň ministerstvo financií odpovedalo Europolu a poslalo mu 35 stôp získaných z TFTP, ktoré obsahovali podrobnosti o Breivikových rozsiahlych finančných aktivitách a sieti, ktorá zahŕňala takmer desiatku krajín, väčšinou v Európe, ale aj v Spojených štátoch a určitých daňových rajoch. Štyri z 35 stôp sa týkali finančných transakcií vykonaných do dvoch rokov pred útokmi a jedna dodatočná stopa súvisela s finančnou aktivitou, ku ktorej došlo len o niečo viac ako tri roky pred útokmi. Zvyšných 30 stôp sa týkalo finančných transakcií vykonaných štyri až osem rokov pred útokmi[15], keď si Breivik budoval svoju medzinárodnú finančnú sieť, zriadil spoločnosť, ktorá vyrábala falošné dokumenty o študijných výsledkoch, tiež známu ako „továreň na diplomy“, zriadil si poľnohospodársku prevádzku, aby mohol nakupovať materiály potrebné na výrobu výbušnín, a spolupracoval s určitými spolupracovníkmi v iných krajinách. S blížiacimi sa útokmi v Nórsku Breivik očividne obmedzil svoje používanie medzinárodného finančného systému, zrejme s cieľom vyhnúť sa odhaleniu. Jednako však staršie stopy z TFTP vyšetrovateľom umožnili rýchlo odhaliť Breivikove finančné toky a metódy, ako aj jeho kontakty a finančné podniky v ďalších krajinách, čo bolo osobitne dôležité v čase, keď orgány potrebovali presne určiť, či Breivik konal sám alebo v spolupráci s ďalšími neidentifikovanými osobami. V jednom z ďalších prípadov skúmaných na účely tejto správy vyšetrovatelia dokázali použiť informácie z programu TFTP na sledovanie vyše 100 transakcií medzi podozrivým teroristom a jeho podporovateľmi v niekoľkých krajinách v období presahujúcom štyri roky. Podozrivý terorista použil účty v niekoľkých krajinách na vyžiadanie finančných prostriedkov na podporu plánov na možný útok. Ďalším vyšetrovaním transakcií sa odhalili dovtedy neznámi spolupracovníci a podporovatelia. Navyše v niekoľkých prípadoch skúmaných pre túto správu boli vyšetrovatelia schopní sledovať transakcie medzi teroristickými skupinami vrátane siete al-Káida a nové zdroje financovania. Vo väčšine z týchto prípadov viedlo použitie informácií odvodených z údajov získaných v rámci TFTP, ktoré boli archivované vyše tri roky (a v mnohých prípadoch vyhľadávaní vykonaných pred lehotou vymazania údajov v júli 2012 vyše päť rokov), k samostatným vyšetrovaniam dovtedy neznámych subjektov. Aj v názorných príkladoch vyšetrovaní v rámci boja proti terorizmu v EÚ uvedenými v oddiele 5 tejto správy boli spravodajské stopy poskytnuté programom TFTP niekoľko rokov staré. Archivovanie a vymazávanie údajov Dohoda obsahuje niekoľko ustanovení týkajúcich sa archivovania a vymazávania údajov. V článku 6 ods. 5 sa stanovuje, že počas platnosti tejto dohody vykonáva Ministerstvo financií USA priebežné a minimálne ročné hodnotenie s cieľom zistiť, či sa neextrahujú údaje, ktoré už nie sú potrebné na boj proti terorizmu alebo jeho financovaniu, a ak sa zistia takéto údaje, natrvalo ich vymaže ihneď, ako je to technicky možné. Na tento účel sa každý rok vykonáva rozsiahly audit a analýza extrahovaných údajov a kvantitatívne a kvalitatívne sa analyzujú druhy a kategórie údajov (vrátane podľa zemepisnej oblasti), ktoré boli užitočné pri vyšetrovaní v rámci boja proti terorizmu. Audit a analýza sa vykonávajú v niekoľkých fázach. Najprv sa vykoná komplexné posúdenie extrahovaných údajov s cieľom určiť druhy správ a zemepisných regiónov, ktoré sa najčastejšie a najmenej objavujú pri vyhľadávaniach v rámci TFTP. Po druhé, tieto druhy správ a zemepisných regiónov, z ktorých boli údaje získané najmenej často z kvantitatívnej stránky, sa skontrolujú s cieľom určiť ich kvalitatívnu zložku – najmä to, či napriek pomerne nízkemu počtu výskytov neobsahujú vysokokvalitné informácie, alebo či majú osobitnú hodnotu na účely predchádzania, vyšetrovania, odhaľovania alebo stíhania činov terorizmu alebo jeho financovania. Po tretie, tieto druhy správ a/alebo zemepisných regiónov, ktoré sa z kvantitatívneho alebo kvalitatívneho hľadiska v čase posúdenia nezdajú potrebné na boj proti terorizmu alebo jeho financovaniu, sa odstránia z budúcich žiadostí podľa článku 4. Ak sa takéto druhy správ a/alebo zemepisných regiónov zistia v neextrahovaných údajoch, ministerstvo financií ich vymaže v súlade s článkom 6 ods. 1 dohody. Podľa článku 6 ods. 5 dohody Ministerstvo financií USA vykonáva aj priebežné hodnotenie s cieľom posúdiť lehoty archivovania údajov, aby sa zabezpečilo, že nebudú existovať dlhšie ako je potrebné na boj proti terorizmu alebo jeho financovaniu. Komplexné posúdenie, ktoré tvoria vypočutia vyšetrovateľov, preskúmania vyšetrovaní v rámci boja proti terorizmu a hodnotenia súčasných teroristických hrozieb a aktivity, sa vykonáva pravidelne spoločne s uvedeným ročným preskúmaním získaných extrahovaných údajov, s cieľom zabezpečiť, že lehoty archivovania údajov získaných v rámci TFTP sú relevantné pre prebiehajúce úsilie v rámci boja proti terorizmu. Tri ročné hodnotenia, ktoré sa uskutočnili od nadobudnutia platnosti dohody, ako aj priebežné posúdenia dospeli k záveru, že súčasné lehoty archivovania údajov v dĺžke piatich rokov sú stále potrebné pre vyšetrovania, pri ktorých sa využíva TFTP. V článku 6 dohody sa tiež stanovuje, že všetky neextrahované údaje (t. j. údaje, ktoré neboli extrahované z TFTP pri vyšetrovaní v rámci boja proti terorizmu) prijaté do 20. júla 2007 sa vymažú najneskôr do 20. júla 2012. Ministerstvo financií USA vymazalo tieto údaje pred stanovenou lehotou, čo potvrdili nezávislí audítori zamestnaní poskytovateľom počas druhého spoločného preskúmania.[16] V dohode sa navyše stanovuje, že neextrahované údaje prijaté 20. júla 2007 alebo neskôr sa vymažú najneskôr päť rokov po prijatí. Ministerstvo financií USA pôvodne plánovalo realizovať toto ustanovenie pri ročnom vymazávaní v súvislosti s neextrahovanými údajmi, ktoré dosiahli v danom roku hranicu päťročnej lehoty.[17] Na základe rozhovorov pri druhom spoločnom preskúmaní a odporúčania skupiny EÚ pre druhé spoločné preskúmanie Ministerstvo financií USA prispôsobilo svoje postupy s cieľom zahrnúť ďalšie vymazávanie a zabezpečiť, že všetky vymazávania neextrahovaných údajov sa uskutočnia v rámci päťročnej hranice. Preto, boli všetky neextrahované údaje prijaté do 31. decembra 2008 už vymazané. Záver Informácie uvedené v tejto správe jasne svedčia o veľkej hodnote údajov poskytnutých v rámci TFTP na predchádzanie terorizmu a jeho financovaniu a boj proti nim. Dôkazom hodnoty údajov získaných v rámci TFTP je pochopenie skutočného používania informácií z programu TFTP pri vyšetrovaniach v rámci boja proti terorizmu v USA a Európe spoločne s niekoľkými konkrétnymi príkladmi. Hoci Prípadov, ktoré výrazne podporujú prínosy programu TFTP, existuje omnoho viac, ich zverejnenie by mohlo poškodiť doteraz neuzavreté vyšetrovania. Informácie získané z TFTP a ich presnosť umožňujú odhaľovať a sledovať teroristov a ich podporné siete na celom svete. Osvetľujú existujúce finančné štruktúry teroristických organizácií a umožňujú odhaľovať nové toky finančnej podpory, doteraz neznámych spolupracovníkov a nových podozrivých teroristov. Informácie získané z TFTP môžu pomôcť aj pri hodnotení a potvrdzovaní existujúcich spravodajských informácií, pri potvrdzovaní členstva určitej osoby v teroristickej organizácii a pri dopĺňaní chýbajúcich informácií. V správe sa skúmala hodnota údajov archivovaných niekoľko rokov a rozsah ich používania. Historické údaje môžu zohrať kľúčovú úlohu pri vyšetrovaní osôb, ktoré sa často snažia zakryť svoje identifikačné údaje vrátane mena, adresy a telefónneho čísla. Pomocou TFTP a údajov, ktoré sú v ňom archivované, však vyšetrovatelia môžu spojiť jednotlivca s predtým používaným číslom bankového účtu a zistiť správne osobné informácie a väzby, ktoré s nimi súvisia. Podľa dostupných štatistík o správach TFTP vydaných v rokoch 2005 až 2012 obsahovalo 35 % stôp získaných z TFTP údaje archivované tri roky alebo viac. S ohľadom na jedinečnú hodnotu historických údajov a ich prevahu medzi stopami získanými z TFTP by skrátenie lehôt archivovania údajov TFTP na menej ako päť rokov viedlo k výraznému zníženiu pochopenia financovania a operácií teroristických organizácií. V súlade s požiadavkami článku 6 dohody Ministerstvo financií USA vymazalo všetky neextrahované údaje prijaté do 31. decembra 2008. Žiadosti o údaje sú vymedzené na základe pravidelného a rozsiahleho hodnotenia výskytu určitého druhu správ a zemepisných regiónov. Ministerstvo financií navyše vykonáva priebežné hodnotenia s cieľom posúdiť, či lehoty archivovania údajov nebudú dlhšie, ako je potrebné na boj proti terorizmu alebo jeho financovaniu. Súbežne s vypracovaním tejto správy sa na žiadosť Komisie začali konzultácie podľa článku 19 dohody s ohľadom na mediálne obvinenia týkajúce sa možného porušenia podmienok dohody orgánmi Spojených štátov. Informácie, ktoré poskytlo Ministerstvo financií USA vo svojich listoch z 18. septembra a 8. novembra 2013 a počas stretnutí na vysokej úrovni 7. októbra a 18. novembra 2013, podrobnejšie objasnili vykonávanie dohody o programe TFTP medzi EÚ a USA a nezistilo sa žiadne porušenie dohody. Komisia a Ministerstvo financií USA súhlasili s tým, že ďalšie spoločné preskúmanie podľa článku 13 dohody sa uskutoční na jar 2014. [1] Prvá správa o spoločnom preskúmaní, SEC(2011) 438, s. 5. [2] Druhá správa o spoločnom preskúmaní SWD(2012) 454, s. 3, príloha IV. [3] Druhá správa o spoločnom preskúmaní, s. 15. [4] Druhá správa o spoločnom preskúmaní, s. 17. [5] „Správy“ poslúžili na výmenu informácií z programu TFTP s orgánmi členských štátov EÚ a tretích krajín, pričom táto výmena začala dávno pred uzatvorením dohody o TFTP v roku 2010. „Stopa“ z programu TFTP predstavuje zhrnutie konkrétnej finančnej transakcie zistenej v rámci vyhľadávania v rámci TFTP, ktorá je dôležitá pre protiteroristické vyšetrovanie. Každá správa TFTP môže obsahovať veľa stôp z programu TFTP. [6] Islamské revolučné gardy – jednotky Quds (IRGC-QF) poskytli materiálnu podporu Talibanu, libanonskému Hizballáhu, hnutiu Hamas, Palestínskemu islamskému džihádu a hlavnému veliteľstvu Ľudového frontu za oslobodenie Palestíny. IRGC-QF poskytli teroristickým organizáciám bojovú podporu vo forme zbraní, výcviku a finančnej podpory a sú zodpovedné za veľký počet teroristických útokov. [7] Pojem „osobitne označený globálny terorista“ (SDGT – Specially Designated Global Terrorist) je osoba alebo subjekt, na ktorý sa vzťahujú sankcie podľa vykonávacieho nariadenia 13224, orgán hlavnej právomoci vlády USA na ukladanie sankcií na boj proti terorizmu. [8] Tieto údaje sú aktuálne k 20. augustu 2013. [9] ETA (Euskadi ta Askatasuna) – Baskicko a jeho sloboda. [10] Resistência Galega – Galícijský odpor. [11] PKK (Partiya Karkerên Kurdistan) – Strana kurdských pracujúcich. [12] Tieto údaje sú aktuálne k 22. augustu 2013. [13] Prezentácia týchto prípadov je založená na opisoch poskytnutých príslušnými členskými štátmi. [14] Správy boli vybrané náhodne s cieľom získať reprezentatívnu vzorku všetkých správ v rámci TFTP, ktoré vznikli v období rokov 2005 až 2012. Ako sa už konštatovalo, jedna správa TFTP môže obsahovať niekoľko stôp z programu TFTP. [15] Údaje získané v rámci TFTP, ktoré sú staršie ako päť rokov, boli v tom čase stále k dispozícii, pretože podľa článku 6 dohody sa všetky neextrahované údaje prijaté do 20. júla 2007 museli vymazať najneskôr do 20. júla 2012. [16] Druhá správa o spoločnom preskúmaní, s. 10. [17] Druhá správa o spoločnom preskúmaní, s. 10.